เคล็ดลับความสำเร็จ
วันนี้จะมาบอก เคล็ดลับความสำเร็จในการเลือกสิ่งที่สนใจเอามาเปลี่ยนเป็นอาชีพ หรือสไตล์การลงทุน
1 พ.ย. 2561

โดย...พูม ชินโชติกร
วันนี้จะมาบอก เคล็ดลับความสำเร็จในการเลือกสิ่งที่สนใจเอามาเปลี่ยนเป็นอาชีพ หรือสไตล์การลงทุน เป็นสิ่งที่ผมได้รับการสอนจากคนญี่ปุ่น ทุกคนมีสิ่งที่ชอบและไม่ชอบที่แตกต่างกัน สิ่งที่ผมจะมาบอกทุกคนคือเรื่อง ikigai ถูกเขียนลงในหนังสือญี่ปุ่นหลายเล่มด้วยกัน โดย ikigai มีความหมาย คือ สิ่งที่ทำให้ชีวิตคนคนหนึ่งมีความอยากจะตื่นมา เช่น ตอนเด็กๆ เราเฝ้ารอดูการ์ตูน ได้ของเล่น ตรงนี้ชีวิตคนส่วนใหญ่ตอนนี้พอเราโตมาเป็นผู้ใหญ่ก็จะหายไป วันนี้เราจะมาหามันไปด้วยกัน
ikigai มาจาก 4 อย่าง คือ
1.สิ่งที่เราชอบ (What You Love)
2.สิ่งที่เราถนัด ทำได้ดี (What I Am Good At)
3.สิ่งที่โลกต้องการ (What The World Need)
4.สิ่งที่สร้างรายได้ (What I Can Be Paid For)
เราเอา 4 อย่างนี้มาเขียนวงกลมคล้ายสัญลักษณ์โอลิมปิก แต่ทุกวงให้ผ่านจุดเดียวกัน เมื่อทุกอย่างมารวมกันหมดในจุดเดียว นั่นแหละก็คือ ikigai นี่คือสิ่งที่สอนเราว่าคุณไม่จำเป็นต้องรวย คุณก็มีความสุขได้ หรือมี ikigai ที่หมายถึง การดำรงอยู่ของทุกๆ วัน




มีเรื่องเล่าของชาวประมง ที่คุยกับนักธุรกิจ ขณะที่พานักธุรกิจไปตกปลา
นักธุรกิจ : นี่ลุงไม่เคยคิดที่จะขยายกิจการให้ใหญ่ๆ เหรอ
ชาวประมง : ทำไมต้องทำด้วยล่ะ
นักธุรกิจ : ก็มันจะทำให้คุณลุงมีเงินมากขึ้น
ชาวประมง : ทำไมต้องมีเงินมากขึ้นล่ะ
นักธุรกิจ : ก็จะได้ไปขยายกิจการมากๆ ขึ้นให้รวยมากขึ้นอีกไงล่ะ
ชาวประมง : แล้วถ้ารวยมากขึ้นแล้วจะเป็นยังไงต่อ
นักธุรกิจ : เมื่อเรารวยมากขึ้นก็สามารถจ้างคนมาทำงานแทนเราได้
ชาวประมง : แล้วมีคนมาทำงานแทนเราจะดียังไงล่ะ
นักธุรกิจ : ลุงก็จะมีเวลา
ชาวประมง : แล้วมีเวลามากๆ ไปทำอะไรล่ะ
นักธุรกิจ : ลุงก็สามารถทำในสิ่งที่เราชอบได้ยังไงล่ะ
ชาวประมง : ก็ลุงชอบตกปลา ทำไมลุงต้องทำอะไรวุ่นวายเพื่อให้ลุงได้แค่ตกปลาด้วยล่ะ?
เห็นไหมครับ ถ้าคุณรู้จัก ikigai แล้ว ทำไมถึงยังอยากรวยด้วยละ ในเมื่อคุณก็เจอสิ่งที่จะทำให้คุณตื่นมาได้ทุกๆ วันแล้วไง